แนวโน้มดัชนีเช้าลุ้นขึ้นต่อ
นักวิเคราะห์ฯคาดตลาดหุ้นไทยเช้านี้มีโอกาสปรับขึ้นต่อ หลังเม็ดเงินจากต่างชาติไหลกลับเข้าตลาดฯอีกครั้ง
17 ก.พ. 2554

นักวิเคราะห์ฯคาดตลาดหุ้นไทยเช้านี้มีโอกาสปรับขึ้นต่อ หลังเม็ดเงินจากต่างชาติไหลกลับเข้าตลาดฯอีกครั้ง
นายอภิชาติ ผู้บรรเจิดกุล นักวิเคราะห์หลักทรัพย์ สำนักวิจัย บล.ทิสโก้ กล่าวว่า ตลาดหุ้นไทยเช้านี้มีโอกาสปรับตัวขึ้นต่อ ปัจจัยหลักมาจากเม็ดเงินของนักลงทุนต่างชาติที่ได้ไหลกลับเข้ามาในตลาดฯอีกครั้ง ประกอบกับมีแรงซื้อเข้ามาเก็งกำไรเรื่องผลประกอบการและการจ่ายเงินปันผลของบริษัทฯต่างๆที่กำลังจะประกาศออกมา
ด้านปัจจัยต่างประเทศ เมื่อคืนนี้ธนาคารกลางสหรัฐฯ(เฟด) มีมุมมองที่ดีมากขึ้นต่อการฟื้นตัวของเศรษฐกิจในปีนี้และได้มีการปรับเพิ่มประมาณการณ์การเติบโตของเศรษฐกิจ ซึ่งก็น่าจะทำให้ตลาดหุ้นโดยรวมดูดีขึ้น โดยตลาดหุ้นสหรัฐฯและยุโรปก็ต่างปรับตัวขึ้น ขณะที่ตลาดหุ้นในภูมิภาคเช้านี้เคลื่อนไหวบวก-ลบเล็กน้อยคละกันไป
สำหรับเรื่องการเมืองแม้ยังไม่นิ่ง แต่มองว่าไม่น่ามีอิทธิพลต่อตลาดฯในช่วงนี้ ทั้งนี้ยังต้องติดตามการชุมนุมของกลุ่มแนวร่วมประชาธิปไตยต่อต้านเผด็จการแห่งชาติ (นปช.) ที่จะมีการนัดชุมนุมในวันที่เสาร์ที่ 19 ก.พ.
พร้อมให้แนวรับ 970 และ 975 จุด แนวต้าน 990 และ 995 จุด